CELEX: 32013D0724
Language: ro
Date: 2013-12-05 00:00:00
Title: 2013/724/UE: Decizia de punere în aplicare a Comisiei din 5 decembrie 2013 privind contribuția financiară a Uniunii la măsurile de urgență în vederea combaterii bolii de Newcastle în Cipru în 2013 [notificată cu numărul C(2013) 8560]

7.12.2013   
            
            
               RO
            
            
               Jurnalul Oficial al Uniunii Europene
            
            
               L 328/121
            
         DECIZIA DE PUNERE ÎN APLICARE A COMISIEI
   din 5 decembrie 2013
   privind contribuția financiară a Uniunii la măsurile de urgență în vederea combaterii bolii de Newcastle în Cipru în 2013
   [notificată cu numărul C(2013) 8560]
   (Numai versiunea în limba greacă este autentică)
   (2013/724/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 6 alineatul (2),
   întrucât:
   
               (1)
            
            
               Boala de Newcastle este o boală infecțioasă virală a păsărilor de curte și a altor păsări ținute în captivitate, care are un impact major asupra profitabilității aviculturii și perturbă schimburile comerciale în interiorul Uniunii și exporturile în țări terțe.
            
         
               (2)
            
            
               În cazul apariției unui focar al bolii de Newcastle într-un stat membru, există riscul ca agentul patogen să se răspândească la alte ferme avicole de pe teritoriul statului membru în cauză, dar și în alte state membre și în țări terțe, prin intermediul schimburilor comerciale cu păsări de curte vii sau cu produse avicole.
            
         
               (3)
            
            
               Directiva 92/66/CEE a Consiliului (2) stabilește măsuri care, în eventualitatea apariției unui focar al bolii de Newcastle, trebuie implementate fără întârziere și în regim de urgență de statele membre pentru a preveni răspândirea virusului.
            
         
               (4)
            
            
               În conformitate cu articolul 84 din Regulamentul (UE, Euratom) nr. 966/2012 al Parlamentului European și al Consiliului (3), angajarea cheltuielilor din bugetul Uniunii este precedată de o decizie de finanțare care prezintă elementele esențiale ale acțiunii care implică cheltuieli, adoptată de instituția sau de autoritățile cărora instituția le-a delegat competențe.
            
         
               (5)
            
            
               Decizia 2009/470/CE stabilește procedurile care reglementează contribuția financiară a Uniunii la anumite măsuri veterinare, inclusiv la măsurile de urgență. În temeiul articolului 3 alineatul (2) și al articolului 6 alineatul (2) din respectiva decizie, statele membre obțin o contribuție financiară la costurile ocazionate de anumite măsuri de eradicare a bolii de Newcastle.
            
         
               (6)
            
            
               Articolul 3 alineatul (6) din Decizia 2009/470/CE stabilește normele privind procentajul costurilor suportate de statele membre care poate fi acoperit de contribuția financiară a Uniunii.
            
         
               (7)
            
            
               Plata unei contribuții financiare a Uniunii la măsurile de urgență în vederea eradicării bolii de Newcastle este condiționată de normele prevăzute în Regulamentul (CE) nr. 349/2005 al Comisiei (4).
            
         
               (8)
            
            
               În Cipru au apărut focare ale bolii de Newcastle. În conformitate cu Directiva 92/66/CEE, Ciprul a luat măsurile necesare pentru combaterea acestor focare.
            
         
               (9)
            
            
               Autoritățile cipriote au informat Comisia și celelalte state membre, în cadrul Comitetului permanent pentru lanțul alimentar și sănătatea animală, cu privire la măsurile aplicate în conformitate cu legislația Uniunii referitoare la notificarea și eradicarea acestei boli și la rezultatele obținute.
            
         
               (10)
            
            
               Prin urmare, autoritățile cipriote și-au îndeplinit obligațiile de ordin tehnic și administrativ în ceea ce privește măsurile prevăzute la articolul 3 alineatul (2) din Decizia 2009/470/CE și la articolul 6 din Regulamentul (CE) nr. 349/2005.
            
         
               (11)
            
            
               În prezent, cuantumul exact al contribuției financiare a Uniunii nu poate fi determinat, deoarece informațiile furnizate cu privire la costul compensării și la cheltuielile operaționale au doar caracter estimativ.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Contribuția financiară din partea Uniunii pentru Cipru
   (1)   Ciprului i se acordă o contribuție financiară din partea Uniunii la costurile pe care le-a suportat, cu ocazia luării măsurilor în temeiul articolului 3 alineatul (2) și al articolului 6 alineatul (2) din Decizia 2009/470/CE, în vederea combaterii bolii de Newcastle în Cipru în 2013.
   (2)   Cuantumul contribuției financiare menționate la alineatul (1) se stabilește într-o decizie ulterioară care urmează a fi adoptată în conformitate cu procedura stabilită la articolul 40 alineatul (2) din Decizia 2009/470/CE.
   Articolul 2
   Angajamente de plată
   Ciprului i se plătește o primă tranșă în valoare de 250 000 EUR, aferentă anului 2013, ca parte a contribuției financiare a Uniunii prevăzute la articolul 1 alineatul (1).
   Articolul 3
   Destinatar
   Prezenta decizie se adresează Republicii Cipru.
   
      Adoptată la Bruxelles, 5 decembrie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle (JO L 260, 5.9.1992, p. 1).
   
      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (4)  Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (JO L 55, 1.3.2005, p. 12).